钦定古今图书集成/明伦汇编/官常典/第060卷 > 北海靖王兴
## 钦定古今图书集成/明伦汇编/官常典/第060卷 > 北海靖王兴

按《后汉书齐武王传》，“武王𬙂二子。建武二年，立长子
章为太原王，兴为鲁王。”按本传：北海靖王兴，建武
二年封为鲁王，嗣光武兄仲初，南顿君，娶同郡樊重
女，字娴都。娴都性婉顺，自为童女，不正容服，不出于
房，宗族敬焉。生三男三女：长男伯升，次仲，次光武。长
女黄，次元，次伯姬。皇妣以初起兵时病卒，宗人樊巨
公“收敛焉。”建武二年，封黄为湖阳长公主，伯姬为宁
平长公主。元与仲俱殁于小长安，追爵元为新野长
公主。十五年，追谥仲为鲁哀王。兴其岁试，守缑氏令，
为人有明略，善听讼，甚得名称。迁弘农太守，亦有善政。视事四年，上疏乞骸骨，征还京师，奉朝请。二十七
年，始就国。明年，以鲁国益东海故，徙兴为北海王。三
十年，封兴子复为临邑侯。中元二年，又封兴二子为
县侯。显宗器重兴，每有异政，辄乘驿问焉。立三十九
年薨，子敬王睦嗣。